text: plaestanydigital.cat | Banyoles Televisió - Cornellà del Terri destinarà 48.000€ a ajudes a famílies i establiments
  Cornellà del Terri destinarà 48.000€ a ajudes a famílies i establiments
  L'Ajuntament de Cornellà del terri, en l'últim ple municipal, va aprovar dues modificacions de crèdit per crear el fons per les ajudes a famílies i establiments que va anunciar fa unes setmanes.
  El consistori destinarà 48.000€ en total entre les dues ajudes, 24.000€ per a les famílies i els 24.000€ restants pels establiments. Està previst que en el proper ple s'aprovi ja la convocatòria, de manera que a mitjans del mes d'abril els interessats ja podrien demanar les ajudes.
  Recordem que l'ajuntament va aprovar les bases en el ple del mes de febrer. Pel que fa a la línia d'ajudes destinades a les famílies, consisteixen en tiquets valorats en 60€, 80€ o 100€ durant tres mesos per a bescanviar als establiments del municipi. A la línia d'ajudes destinada als professionals, s'hi podran acollir els titulars d'activitats de restauració, comerç, centres d'estètica i establiments turístics ubicats a la població i que han hagut d'aturar l'activitat degut a la pandèmia i les restriccions, entre el mes de març passat i l'actualitat. En aquest cas, rebran una ajuda única de 500€, sempre i quan acreditin la llicència d'activitat i estiguin al dia del pagament d'impostos.
  Les bases amb tots els requisits que s'han de complir per poder acollir-se a alguna d'aquestes línies d'ajuts es poden consultar a la pàgina web de l'Ajuntament de Cornellà del Terri.